Nos Hugo, dux Burgundie, notum facimus universis quod cum discordia verteretur inter Fratres militie Templi, ex una parte, et abbatem et conventum Cisterciensem, ex altera, super usagium quod dicti Fratres Templi dicebant se habere ad opus domus eorum de Villa sub Gevreyo, in bosco mortuo forestę de Argilleyo, partibus comparantibus coram nobis apud Belnam, nos inspectis cartis quas habent utraque parte a bonę memorię Odone, patre nostro, de bonorum virorum concilio pronunciavimus cartam fratrum militie Templi, eo quod prima facta erat, ad habendum usuagium in bosco mortuo forestę de Argilleyo, cartę Cisterciensi prevalere. Actum apud Belnam anno Domini M°CC°XXX° octavo, mense martii.